Пяць гадоў таму ў Параф’янаве вызвалілася месца прыёмшчыцы. Святлана Арцем’еўна доўга разважала, але рашылася ўзначаліць КПП. Разам з цэнтральным населеным пунктам на абслугоўванні яшчэ 27 вёсак, ад сярэдніх да такіх, дзе толькі некалькі жылых хат. Кожны тыдзень загружае машыну “Бытавіка” і накіроўваецца да вяскоўцаў. Што ў іх карыстаецца найбольшым попытам? У кожнага сваё. Адны просяць прывезці драўляныя столікі, лаўкі, зэдлікі, карытцы для жывёлы, якія вырабляе сталярны цэх “Бытавіка”. Другія заказваюць насыпкі, хусцінкі і іншыя тэкстыльныя вырабы, пледы з вэлсофту, якія таксама адшываюцца ў Докшыцах. Трэція робяць заказ на штосьці з бытавой хіміі і спажывецкіх тавараў, якія зараз можна набыць у кожным КПП. Вясною да ўсяго вязе на вёску прыёмшчыца КПП рознакаляровыя букеты штучных кветак. Адным словам, стараецца задаволіць попыт кожнага чалавека. Гэта некалькі дзесяцігоддзяў таму да машыны службы бытавога абслугоўвання выстройваліся чэргі. А зараз вёскі здрабнелі, і ўжо супрацоўнікі бытоўкі ідуць у кожную хату самі.